《次韵简书衡》
清代·王继香

可是天台再见身，匡时策待万言陈。功名唾手才何健，书卷罗胸语自真。

万里鲲鹏腾渤澥，九秋雕鹗出风尘。缅怀三世循良传，明德由来有达人。

许君说字郑君笺，文是坡仙诗阆仙。独契聃龙惊俗眼，同师执象亦前缘。

太原宗派遥遥共，中散歌行字字圆。会看安排作元宰，孝先先播《咏梅》篇。

作者简介：王继香，字子献，一字止轩，会稽人。光绪己丑进士，改庶吉士，授编修，河南候补知府。有《止轩诗集》。